Kišš, Štefan, poslanec NR SR (2024-10-02):
Pekné popoludnie všetkým, pán predsedajúci, pán minister, ja som chcel veľmi krátko, ale musím povedať, že ste ma inšpirovali k nejakým ešte ďalším veciam, čo si tu musíme dnes povedať. Takže tri takéto okruhy. Prvý a dosť zásadný bod a to, čo sa tu stalo predpoludním, je, že mašinéria SMER-u nám doobeda prostredníctvom pána Gašpara tuto v rozprave oznámila, že uznáva, že legislatíva, ktorú teraz rokujeme, je nedotiahnutá, je zle pripravená, a teda ohlásili, že budú, že budú ju novelizovať. Ešte ani neschválili zákon a už nám oznamujú, že ho budú novelizovať, pretože vlastne tam sú, ako to nazvať, chyby alebo proste uznali to, čo hovoríme od začiatku jednoducho, že tento zákon je proste zlý, vôbec nikdy tu nemal ani prísť nijakým spôsobom do parlamentu. A prepáčte, mne to ale dosť pripomína to, čo sme si tu zažili cez zimu, ten Trestný zákon, kedy úplne všetkým nám bolo veľmi zjavné, že to je zbabrané, fušerské, deravé, a napriek tomu sme sa tuná týždne až mesiace s týmto, s týmto trápili a v skutočnosti ešte dodnes ani, aj s tým Trestným zákonom ešte máme zjavne problémy, pretože len tak mimochodom, videli ste už tú miliardu z plánu obnovy? Lebo ja nie. Najprv ju ohlásili v januári, že teda ešte nejaké malé dolaďovačky a hneď príde, potom, potom v júli víťazoslávna tlačovka pána Kaliňáka, vtedy zastupujúceho premiéra, a ďalších, že teda už je všetko vybavené, a tá miliarda stále nikde. Prečo neprišla? Asi bude ešte stále nejaký problém s Trestným zákonom. No a táto daň z finančných transakcií má teda veľmi, veľmi podobný príbeh. Druhá vec a ja mám za to, že sme teda v druhom čítaní a mohli by sme sa baviť o parametroch tých zákonov, a teda opravte ma, pán predsedajúci, a teda v prvom čítaní sme sa mali baviť konceptuálne o tom, že aký je zmysel tej legislatívy, prečo ju predkladáte, aké sú zdôvodnenia. A prepáčte, viacerí z vás akože furt len verklíkujú tú istú pesničku: Ódor, Matovič, Heger a tak stále dokola. Že to vážne nič nemáte, len toto? Že v druhom čítaní, pán Goga, veď poďme sa porozprávať o tej dani z finančnej transakcii, no vystúpte, povedzte nám, hocikto z vás zo SMER-u, vo, aspoň vo faktickej niečo o tých návrhoch, o ktorých, o ktorých tu vlastne rokujeme, že obhájte si ich, obhájte si tú dépeháčku, finančné transakcie, 24-percentnú sadzbu na dane z právnických, dane z príjmu právnických osôb, lebo čo na ňu hovoríte? Že zdá sa vám okej? Bude to fungovať? Prídu tie peniaze? Firmy budú prosperovať, aby sme naplnili štátnu kasu? Dnes už z dépeháčky finančná správa za prvý štvrťrok ´24, vyšli oficiálne údaje, vyberá menej, ako vyberala na konci roka ´23. Vám klesá výber daní. Čo na to hovoríte? Myslíte si, že táto legislatíva pomôže výberu daní, či už dépeháčky, alebo dane z príjmu právnických osôb? Kde, mimochodom, máme, máme rovnaké alebo resp. ešte väčšie nominálne medzery na výbere DPPO v porovnaní s DPH. Poznáte niekto stratégiu zlepšenia výberu daní? Lebo ja som, teda evidujem implicitnú stratégiu tuto v pozmeňováku, ktoré nám pripravili, o tom, že teda hovoria firmám, že ich až tak nezaujímajú. Ja som bol cez obed v televízii s pánom Blcháčom, teraz zo strany HLAS, predsedom finančného výboru, ktorý sa tiež nezmohol vlastne na nič. Štyrikrát sa ho moderátorka pýtala, čo vlastne teda, nech predstaví nejaké opatrenia, a ja som len počul Ódor, Matovič, Heger. Však nie je to trochu trápne už? Veď povedzte, povedzte, čo idete robiť, a obhájte si to, čo idete robiť. A, pán Gašpar, ja to neberiem osobne, ale viete, že keď ÚHP môže za všetko, čo sa dialo za Matoviča, tak potom vy môžete za všetko, čo urobila smerácka polícia, keď ste boli prezidentom Policajného zboru. No tak akým spôsobom je toto rovná metrika? Ja to neberiem osobne a mňa to mrzí, že máme takúto debatu, že som vám napočítaval do päť. Ale my sme s tým nezačali, proste mne je ľúto, že takýmto spôsobom vedieme, vedieme diskusiu v parlamente, ja by som sa chcel baviť o parametroch zákonov, ako vylepšiť výber daní, ako naštartovať ekonomiku, ale točíme sa tu v bludnom kruhu týchto vašich, my to voláme message boxy smerácke, proste verklíkujete len tie isté pesničky, už je to trápne. No, trochu som sa rozbehol a teraz tá tretia vec, čo chcem povedať, pán minister, Laco, my si teda tykáme, odkedy som pracoval, bol minister financií prvýkrát, a tak ja by som chcel povedať najprv formálne, že na základe § 83 ods. 1 rokovacieho poriadku navrhujem stiahnutie tlače 485, teda dani z finančných transakcií, z rokovania Národnej rady z dôvodu teda potreby dopracovania. A teda žiadame o stiahnutie na dopracovanie. A teda však už som to vlastne povedal na začiatku, veď sami hovoríte, že vlastne ho treba dopracovať, tak urobte to poriadne, povedzme, že máte úplne v pohode čas do prijatia rozpočtu, ktorý má termín 15. októbra, čo je úplne v pohode. Však pán minister nám uznal nejaké, nejaké argumenty, aj nás pozval, že teda môžme sa porozprávať o celiatikoch, o nejakých ďalších veciach. Berieme to ako dobrý výsledok našej opozičnej práce, treba upozorňovať na problematické veci, ale tam je ešte stále príliš veľa problémov na to, aby ten zákon mohol byť schválený. A teda ale tie dva argumenty, čo teda chcem povedať ministrovi financií. Za prvé, hovoril som to na výbore, kvôli tomuto zákonu... (reakcia ministra), nie, ale však ja to chcem povedať tebe. (Reakcia ministra.) To je v poriadku, nebojte sa o nich, Laco, budeš kvôli tejto dani z finančných transakcií v knižkách a nebude, nebude, nebude to pekný príbeh. A že naozaj toto chceš? Že toto ti stojí za to, že legacy, ktorú nechá minister financií Kamenický bude, že... (Reakcia ministra.) Však môžeš hocikedy, dobre, takže to je prvá vec. A druhá vec sú tie analógie s Trestným zákonom. A ja vám hovorím, tak ako sa vám už vypomstil ten Trestný zákon a ľudia to vidia, tak sa vám vypomstí táto daň z finančných transakcií v kombinácii s tými ostatnými vecami, ktoré robíte, v úvodzovkách, pre podnikateľov. A ja vám sľubujem, že sa na to budeme pozerať, budeme na to upozorňovať a bude vás to bolieť a bude vás to bolieť priebežne, pretože to, spôsob, akým toto nastane, to nebude, že zajtra vstanú všetky firmy a zhasnú svetlá a vypnú prevádzky, to bude postupné, plíživé dusenie ekonomiky, mesiac po mesiaci, po rokoch a budú tu príbehy, ako firma neexpandovala, lebo už proste nevládze, nemôže si to dovoliť a možno neskrachuje hneď alebo, a možno aj vôbec, ale neexpandovala, to znamená nebude väčší výber daní. Alebo odíde, môže sa stať aj to, alebo budú firmy, ktoré sem nikdy neprídu, pôjdu niekde inde, pretože, neviem, kto rozprával príklad, že, myslím, že minister financií, že v Maďarsku to majú. Ale akú tam majú daň z tej transakcie finančnej, akú tam majú daň z príjmu právnických osôb v Maďarsku? (Reakcia ministra). No však dobre, dobre, ale, dobre, akú majú daň z príjmu právnických osôb, že keď už sa inšpirujete, tak dopovedzte ten argument prečo. No asi toľko, prajem vám, aby ste neboli v učebniciach ako smutný príbeh slovenskej ekonomiky. Ďakujem pekne.